text: Vejle Boldklub henter venstre back
  10 juli 2013 kl. 12.14
  Vejle Boldklub har i dag præsenteret Daniel Norouzi som forstærkning til den kommende sæson.
  21-årige Daniel Norouzi er for sæsonen 2013/2014 blev lejet i Brøndby IF. Den offensive back har spillet 19 førsteholdskampe for Brøndby, men det næste års tid bliver den blå-gule spilletrøje altså skiftet ud med Vejles.
  - Det er ikke nogen hemmelighed, at vi har ledt efter en venstre back i et stykke tid, og vi er glade for, at det er faldet på plads med Daniel Norouzi og Brøndby. Daniel Norouzi er som type en offensiv og aggressiv back, og jeg er sikker på, at han både vil være en gevinst for holdet og samtidig vil kunne udvikle sig i Vejle Boldklub, siger sportschef Mads Bro Hansen.
  Daniel Norouzi har i alt spillet 31 ungdomslandskampe. De seneste fire på U/20-landsholdet.
  